№1-18/2015 Көшірме

ҮКІМ

ҚАЗАҚСТАН РЕСПУБЛИКАСЫ АТЫНАН

2015 жылдың 07 қазаны Қызылорда қаласы

Қызылорда облысының қылмыстық істер жөніндегі мамандандырылған ауданаралық соты құрамында судья А.А.Сабыровтың төрағалық етуімен, сот мәжілісінің хатшысы О.Миралиев болып, мемлекеттік айыптаушы Қызылорда облысының прокурорының көмекшісі-процес прокуроры Б.Сариевтың, сотталушы Е.М.Ш., оның қорғаушысы-Қызылорда орталықтандырылған Заң консультациясының адвокаты О.К., қорғаушысы А.Т. қатысуларымен Қызылорда облысының қылмыстық істер жөніндегі мамандандырылған ауданаралық соты ғимаратының сот мәжілісі залында, ашық басты сот талқылауында сотталушы:

Ш.Е., 08.06.2015 жылы сағат 12.00-де ҚПК-нің 131-бабына сай ұсталынып, 11.06.2015 жылы сағат 11.05-де «күзетпен ұстау» түріндегі бұлтартпау шарасы қолданылған, айыптау актісінің көшірмесін 08.09.2015 жылы алған, Қазақстан Республикасы ҚК-нің 99-бабының 1-бөлігі, 293-бабының 3-бөлігінің 2-тармағымен айыпталып сотқа берілген қылмыстық ісін қарап, соттың

АНЫҚТАҒАНЫ:

Сотталушы Е.Ш. 07.06.2015 жылы сағат 03.00 шамасында, өзінің басқаруындағы м/б N -- FUM, «Bmw 525» үлгісіндегі автокөлігімен өзінің таныстары, іс бойынша куәлар Г.Б. және Ж.Р. үшеуі Қызылорда қаласы, Журба көшесінің бойымен батысқа қарай бет алып бара жатып, Рысқұлов көшесінің қиылысында орналасқан, «Ақмешіт» май құю станциясының жанына жете бергенде, артынан жәбірленуші С.А. басқаруындағы м/б -- ААА 13, «Mercedes Benz-230» үлгісіндегі автокөлігі басып озып бара жатып, жолда жүру ережесін бұзып, апаттық жағдай туғызған.

Сол жерде, сотталушы Е.Ш. өзінің автокөлігінің жылдамдығын арттырып «Mercedes Benz-230» үлгісіндегі автокөлігін қатарласып келіп, жүргізушісі-жәбірленуші С.А. «Ары жүрмейсің бе?»-деп айтып өз жолымен жүре берген.

Бұл сөзді естіп отырған марқұм С.С., жанындағы досы жәбірленуші С.А., сотталушы Е.Ш. автокөлігінің артынан «қуып жүр»-деп айтқан. Сол кезде жәбірленуші С.А., көлігінің жарығын өшіріп-жағып, сотталушы Е.Ш. «тоқта»-деп бірнеше рет белгі берген.

Содан, сотталушы Е.Ш. басқаруындағы автокөлігімен оларға тоқтамай, өз жолымен жүріп отырып «Золотой-Дракон» мейрамханасының ауласына кіріп тоқтаған.

Сотталушының көлікті тоқтатқанын көрген, жәбірленуші С.А. пен марқұм С.С. екеуі жол үстінде болған ерегісті себеп етіп, сотталушының көлігінің жанына келіп тоқтап, есеп айырысу үшін көліктен жерге түсіп, өз көлігінің жанында тұрған сотталушы Е.Ш. жанына келіп, сол жерде жәбірленуші С.А. алдымен сотталушы Е.Ш. аузынан бір рет қолымен ұрған. Бұл жағдайды көрген сотталушының көлігінде отырған Ж.Р. пен Г.Б. екеуі автокөліктен түсе бергенде, жәбірленуші С.А. автокөлігінің жүк салғышынан «бита» таяғын алып, қаруланып, жанындағы досы марқұм С.С. бірге агессиялық күйде сотталушы Е.Ш. қарсы жүріп, қолындағы «битамен» оған бір соққы жасаған, бірақ соққысы сотталушыға тимей қалған.

Сол кезде, сотталушы Е.Ш. төбелеске бастамашы болған жәбірленушінің заңға қарсы мінез-құлықтарынан кек алу ниеті туындап, осы ниетті жүзеге асыру үшін, ол автокөлігінің жүк салғышынан өзінің атында заңды түрде берілген, 9 мм. калибрлі, «МР-79-9ТМ» үлгісіндегі, №1133903447 санды, зауыттық тәсілмен дайындалған газды-травматикалық тапаншаны алып шығып, өз іс-әрекетінің қоғамға қауіпті екенін ұғынып, қоғамға қауіпті зардаптарының болу мүмкін екенін алдын-ала болжап біліп және сол зардаптардың туындауын қалап, адам өлтіру, яғни басқа адамды құқыққа қарсы қасақана қаза келтіру мақсатында, тапаншамен марқұм С.С. өмірі мен денсаулығына маңызды мүшелері, кеудесі мен бас тұсынан көздеп, 1-метр арақашықтықтан екі рет оқ атқан.

Атыс қаруынан алған «ауыр» жарақат салдарынан жәбірленуші С.С. оқиға болған жерде қайтыс болған.

25.06.2015 жылғы №12 санды «Сот-дәрігерлік» сараптаманың қорытындысымен, С.С. жүрегіне атыс қаруынан атылған резина оқ тиіп, соның салдарынан қаза болғаны белгіленген.

Сөйтіп, сотталушы Е..Ш. басқа адамды құқыққа қарсы қасақана қазаға ұшыратып адам өлтірген.

Одан кейін, сотталушы Е.Ш. өзінің қылмыстық іс-әрекетін одан әрі жалғастырып, оқиға орнынан қашып бара жатқан жәбірленуші С.А. қарай қолындағы тапаншамен төрт мәрте атып, дене жарақаттарын салған.

16.06.2015 жылғы №860 санды «Сот-дәрігерлік» сараптаманың қорытындысымен, С.А. арқасында, сол жақ бүйір тұсында, сол жақ иық буынында және сол қары сыртында атылған оқтан алынған дене жарақаттары бар екені, бұл дене жарақаттары атылатын қарудың әсерінен алынғаны және «жеңіл» дәрежедегі дене жарақаттарына жататыны тұжырымдалған.

Сөйтіп, сотталушы Е.Ш. қоғамдық тәртіпт, қоғамды құрметтемеу анық көрінетін, газды қаруды қолдану арқылы азаматтарға күш қолданумен ұштасқан бұзақылық жасаған.

Басты сот талқылауында сотталушы Е.Ш. өз жауабында, қылмыстық құқық бұзушылық жасауына жәбірленушілердің заңсыз әрекеттері себеп болғанын; қасақана адам өлтіру немесе қару қолдану арқылы бұзақылық жасау ниеті болмағанын; оқиға қысқа уақытта басталып аяқталғанын; қаруды өз өміріне қауіп төнгендіктен, көлігін және жеке басын қорғау үшін қолданғанын.

ҚК-нің 99-бабының 1-бөлігімен сараланған әрекетін ҚК-нің 102-бабына қайта саралап жеңіл жаза тағайындауды, 293-бабының 3-бөлігінің 2-тармағымен тағылған айыптан ақтауды сұрап, жасаған әрекетіне шын жүректен өкінетінін жәбірленушілерден кешірім сұрайтынын көрсетті.

Басты сот талқылауында жәбірленуші Г.С. өз жауабында сотталушының өз інісін қасақана өлтірмегенін; оның зайыбы өзіне келтірілген зиянды өтегенін; сотталушыға кешірім беретінін көрсетті.

Басты сот талқылауында жәбірленуші С.А. өз жауабында сотталушыға кешірім беретінін көрсетті.

Басты сот талқылауында куәлар Е.И. пен С.А. өз жауаптарында, Қызылорда ҚІІБ-ның инспекторы лауазымында қызмет атқаратындарын; оқиға болған күні екеуі қаладағы «Золотой Дракон» және «Жәмилә» кафелерінде кезекшілікте болғандарын; сол күні сағат 03.30 шамасында «Жәмилә» кафесінің жанында тұрғандарында, «Золотой Дракон» кафесі жағынан атылған дауыс естіп сол жерге барғандарында, жерде бір азаматтың тізерлеп отырғанын көргендерін; ол азаматтың денесінен және басынан қан кетіп жатқанын; сол жерде бір азамат «БМВ» автокөлігіне отырып кетіп қалғанын; өздері «Жедел жәрдем» шақыртып, болған оқиға жөнінде кезекші бөлімге хабарлағандарын көрсетті.

Басты сот талқылауында куәлар Г.Б. пен Ж.Р. өз жауаптарында, 07.06.2015 жылы өздерінің ортақ жолдастары Е.Ш. кездесіп, барлығы оның автокөлігімен бірге қыдырғандарын; сол күні сағат 03.00 шамасында Қызылорда қаласы, Журба көшесінің бойымен үйлеріне қарай қайтып келе жатырғандарында, «Mercedes Benz-230» үлгісіндегі автокөлік басып озып бара жатып, жолда жүру ережесін бұзып, апаттық жағдай туғызғанын; сол жерде, сотталушы Е.Ш. өзінің автокөлігінің жылдамдығын арттырып ол автокөлікпен қатарласып келіп, жүргізушісіне «ары жүрмейсің бе?»-деп айтып өз жолымен жүре бергенін; сол кезде ол көліктің жүргізушісі көліктің жарығын өшіріп-жағып, соңдарынан қалмағанын; содан кейін, сотталушы Е.Ш. «Золотой-Дракон» мейрамханасының ауласына кіріп тоқтаған кезде, ол автокөлік де қастарына келіп тоқтап, ішінен екі жігіт шығып бірі Ш. соққы жасағанын; сол кезде екеуі де автокөліктен шыға бергоен кезде, ол жігіт қолына «бита» алып өздеріне қарай жүгірген соң, қашып кеткендерін; сол уақытта атылған қару дауысын естігендерін, бірақ кімді кім атқанын көрмегендерін; Ш. автокөлігіне отырып кетіп бара жатырғанын көрген соң, екеуі такси жалдап, оның үйіне барғандарында, ол «ашумен адам атып алдым»-деп айтқанын көрсетті.

Сот сотталушының, жәбірленушілердің, куәлардың жауаптарын тыңдап, мемлекеттік айыптаушының айыптау қорытындысын, қорғаушылардың уәждерін талқылап, сотталушы Е.Ш. басқа адамды құқыққа қарсы қасақана қазаға ұшыратып адам өлтірген, қоғамдық тәртіпті, қоғамды құрметтемеу анық көрінетін, газды қаруды қолдану арқылы азаматтарға күш қолданумен ұштасқан бұзақылық жасаған қылмыстық құқық бұзушылығы сот талқылауында өз дәлелін тапты-деп есептейді.

Сотталушы мен оның қорғаушысының ҚК-нің 99-бабының 1-бөлігімен тағылған айыптауды, ҚК-нің 102-бабына қайта дәрежелеуді, ҚК-нің 293-бабының 3-бөлігінің 2-тармағымен тағылған айыптаудан ақтауды сұрауы негізсіз деп есептейді.

Себебі, Қазақстан Республикасы Жоғарғы Сотының 11.05.2007 жылғы №2 санды «Қажетті қорғану жөніндегі заңдарды қолдану туралы» нормативтік қаулысының 6-тармағының екінші абзацында, «егер арандатушылық жасаған адам нақтылы зиян келтірмесе, онда арандатуға ұшыраған адамның қарсы әрекеттерін қажетті қорғану жағдайында жасалған деп есептеуге негіз жоқ. Мұндай әрекеттер жалпы негіздегі жауаптылыққа әкеп соқтырады»-деп көрсетілген.

Бұл жағдайда, жәбірленішлер С.А. пен С.С. сотталушыны қылмыстық құқық бұзушылық жасауға арандатқанымен, оған нақты зиян келтірмеген.

«Бита» құралы жәбірленуші С.А. қолында болған, ал, жәбірленуші С.С. сотталушыға қауіп төндіретіндей ешқандай қару болмаған.

Сотталушыдан дәлелдеме ретінде алынған, қылмыс қаруы «МР-79-9ТМ» газды-травматикалық тапаншаның төлқұжатында (паспорт) аталған қаруды 1-метр қашықтықтан жақын қолдануға болмайтыны айқын көрсетілген.

Сонымен қатар, сотталушы Е.Ш. қаруға рұқсат алар кезде, 2009 жылдың желтоқсан айының 01-мен 04-аралығында ҚР «Динамо» дене шынықтыру спорт қоғамының облыс бойынша филиалында, «Қару пайдаланушы» бағдарламасымен 26 сағат оқып, сынақ тапсырған. Яғни азаматтық қаруды қолдану тәсілдерін жетік меңгерген.

Солай бола тұра сотталушы Е.Ш. 1 метрден атқан оқтан адамның қаза болатынын біле тұра, жәбірленуші С.С. бағыттап екі рет оқ атқан. Оның біріншісі жәбірленушінің жүрегіне тиген, екіншісі шүйдесіне тиген. Шүйдесіне тиген жоқ, С.С. алғашқы жарақат алғаннан кейін, кері бұрылып қашпақшы болған кезде алғанының айғағы.

Сотталушы Е.Ш., жәбірленуші С.А. бағыттап төрт рет оқ атқан. Оның біріншісі оң иығынан тисе, қалғандары қашып бара жатырғанда денесінің артқы бөліктерінен тиген.

Бұл тұрғыда сотталушы Е.Ш., қаруды өзіне төнген қауіптің бетін қайтару үшін қолданған болса, жәбірленушілердің артынан атпаған болар еді.

Қоғамды көрінеу, анық құрметтемеу деп кінәлінің көпе-көрінеу, көпшілікті, қоғамдық тәртіпті құрметтемейтін, өзін қоғамға және оның мүдделеріне ашық қарсы қоятын мінез-құлықтарын түсіну қажет. Бұзақылықта қоғамды анық құрметтемеушілік көпшіліктің көзінше жүзеге асырылады.

Сотталушы Е.Ш., жәбірленуші С.А. пен араларында болған болмашы жағдайды сылтау етіп, көпшіліктің көзінше қоғамды анық құметтемеушілігін білдіріп газды қаруын қолданып, жәбірленушіге бірнеше рет оқ атқан.

Сотталушы Е.Ш. жасаған қылмыстық құқық бұзушылық әрекеті Қазақстан Республикасы ҚК-нің 11-бабының 5-бөлігіне сай, аса ауыр қылмыстар санатына жатады.

Сот, жазаның түрі мен мөлшерін тағайындағанда сотталушының қылмыстық жауаптылығы мен жазасын жеңілдететін мән-жайларға оның жас балаларының болуын, қылмыстық құқық бұзу салдарынан келтірген зиянды ерікті түрде өтеуін, жәбірленушілердің қылмыстық құқық бұзушылыққа түрткі болған заңға қайшы мінез-құлықтарын, шын ниеттен өкінуін жатқызып, қылмыстық жауаптылығы мен жазасын ауырлататын мән-жайға қылмыс арқылы ауыр зардаптар келтіруін жатқызады.

Сотталушының жасаған қылмыстық құқық бұзушылығының сипаты мен қоғамдық қауіптілігін, яғни халықтың денсаулығына және адамгершілікке қарсы жасалып отырғанын, әлеуметтік әділеттілікті қалпына келтіру, сондай-ақ оны түзеу және тарапынан жаңа қылмыстар жасауынан сақтандыру мақсатына жетуді тек қана бас бостандығынан айыру жазасын тағайындау арқылы қамтамасыз етілетінін ескере отырып, сотталушыға ҚК-нің 58-бабының 3-бөлігінің талабына сай, бас бостандығынан айыру жазасы тағайындалуға жатады-деп тұжырымдайды.

Қазақстан Республикасы ҚК-нің 46-бабының 5-бөлігінің 3) тармағына сай, сотталушы Е.Ш. жазасын қатаң режимдегі түзеу колониясында өтеу тағайындалуға жатады.

Процестік шығындар Қазақстан Республикасы ҚПК-нің 178-бабының талабына сай, дәлелдеме заттардың мәселесі ҚПК-нің 118-бабының талаптарына сай шешілуі тиіс.

Жоғарыда көрсетілгендер негізінде, Қазақстан Республикасы ҚПК-нің 387-390, 392, 393,395-398, 401,402-баптарын басшылыққа алып, сот

ҮКІМ ЕТТІ:

Сотталушы Ш.Е. Қазақстан Республикасы ҚК-тің 99-бабының 1-бөлігі, 293-бабының 3-бөлігінің 2-тармағымен кінәлі деп танылсын:

ҚР ҚК-нің 99-бабының 1-бөлігімен 11 (он бір) жылға бас бостандығынан айырылсын;

ҚР ҚК-нің 293-бабының 3-бөлігінің 2-тармағымен 4 (төрт) жылға бас бостандығынан айырылсын;

ҚР ҚК-нің 58-бабының 3-бөлігіне сай, онша қатаң емес жазаны неғұрлым қатаң жазаға сіңіру арқылы, түпкілікті 11 (он бір) жылға бас бостандығынан айрылысын.

Жазасын қатаң режимдегі түзеу колониясында өтеу белгіленсін.

Сотталушы Е.М.Ш. жаза өтеу мерзімі 2015-жылдың 11-маусымынан бастап есептелсін.

Сотталушы Е.М.Ш. бұлтартпау шарасы бұрынғыша «күзетпен ұстау» күйінде қалдырылсын.

Үкім заңды күшіне енген соң Қызылорда ОІІД-нің дәлелдемелерді сақтау қоймасына тапсырылған:

-1-дана калибрі 9 мм., «МР-79-9ТМ» үлгісіндегі, №1133903447 санды газды-травматикалық тапанша, газ тапаншасын алып жүру рұқсатнамасы, төлқұжаты, 6 дана бос гильзалар, эксперимент ретінде атылған 2-дана гильза, 2-дана оқ және 5-дана резина оқтар, 1-дана «Бита» таяғы, автокөлік протекторларының іздері, оқиға орнынан алынған қан үлгілері, 1-дана көк түсті қолғап, 6-дана гильзалардан алынған тері-май сүртінділері, «Бита» таяғынан алынған тері-май сүртіндісі, 1-дана қара футболка, 1-дана көк түсті шорты, 1-дана көк түсті ішкі киім (трусы), 2-дана конверттегі «Мерседес» автокөлігінен алынған тері-май сүртінділері, 1-дана пакеттегі сотталушы Е.Ш. «БМВ» автокөлігінен алынған сүртінділер, сотталушы Е.Ш. алынған қан сүртіндісі, соталушы Е.Ш. алынған тері-май сүртінділері, Ж.Р. қолынан алынған тері-май сүртіндісі, Г.Б. қолынан алынған тері май сүртіндісі, жәбірленуші С.А. алынған қан үлгісі, сотталушы Е.Ш. қан үлгісі, Г.Б. қан үлгісі, Ж.Р. қан үлгісі жойылсын.

- Мемлекеттік белгісі --- СХА 11 «BMW-525» үлгідегі автокөлік қорғаушы А.Т. қалдырылсын.

- Мемлекеттік белгісі --- ААА 13 «Мерседес» үлгідегі автокөлігі жәбірленуші С.А. өзінде қалдырылсын.

- 5-дана «DVD» форматты бейнедиск қылмыстық іспен бірге сақталсын.

-25.06.2015 жылғы №122 санды «Сот-медициналық» сараптама жүргізілуіне жұмсалған 68615 (алпыс сегіз мың алты жүз он бес) теңге;

-09.06.2015 жылғы №813 санды «Сот-медициналық» сараптама жүргізілуіне жұмсалған 4990 (төрт мың тоғыз жүз тоқсан) теңге;

-09.06.2015 жылғы №812 санды «Сот-медициналық» сараптама жүргізілуіне жұмсалған 4990 (төрт мың тоғыз жүз тоқсан) теңге;

-09.06.2015 жылғы №811 санды «Сот-медициналық» сараптама жүргізілуіне жұмсалған 4990 (төрт мың тоғыз жүз тоқсан) теңге;

-16.06.2015 жылғы №860 санды «Сот-медициналық» сараптама жүргізілуіне жұмсалған 8755 (сегіз мың жеті жүз елу бес) теңге;

-17.07.2015 жылғы №1311 санды «Сот сараптама» жүргізілуіне жұмсалған 27285 (жиырма жеті мың екі жүз сексен бес) теңге;

-27.07.2015 жылғы №104 санды «Сот-биологиялық» сараптама жүргізілуіне жұмсалған 153 648 (жүз елу үш мың алты жүз қырық сегіз) теңге;

-14.07.2015 жылғы №1192 санды «Сот сараптама» жүргізілуіне жұмсалған 27285 (жиырма жеті мың екі жүз сексен бес) теңге процестік шығындар сотталушы Е.Ш. мемлекет пайдасына өндірілсін.

Үкімге наразы жағы 15 (он бес) тәулік мерзімде, ал сотталушы үкім көшірмесін алғаннан кейін 15 (он бес) тәулік мерзімде Қызылорда облысының қылмыстық істер жөніндегі мамандандырылған ауданаралық соты арқылы Қызылорда облыстық сотының қылмыстық істер жөніндегі апелляциялық сот алқасына апелляциялық шағым немесе наразалық келтіруге құқылы.

Төрағалық етуші судья: Сабыров А.А.